AFGØRELSE TRUFFET AF DET BLANDEDE EØS-UDVALG Nr. 56/96 af 28. oktober 1996 om ændring af protokol 31 til EØS-aftalen om samarbejde på særlige områder ud over de fire friheder

DET BLANDEDE EØS-UDVALG HAR -

under henvisning til aftalen om Det Europæiske Økonomiske Samarbejdsområde, tilpasset ved protokollen om tilpasning af aftalen om Det Europæiske Økonomiske Samarbejdsområde, i det følgende benævnt »aftalen«, særlig artikel 86 og 98, og

ud fra følgende betragtninger:

Rådets forordning (EØF) nr. 1612/68 af 15. oktober 1968 om arbejdskraftens frie bevægelighed inden for Fællesskabet (1) udgør en del af bilag V til aftalen;

Kommissionens beslutning 93/569/EØF af 22. oktober 1993 om anvendelse af Rådets forordning (EØF) nr. 1612/68 om arbejdskraftens frie bevægelighed inden for Fællesskabet, navnlig for så vidt angår Eures-nettet (European Employment Services) (2), blev indarbejdet i bilag V ved afgørelse nr. 7/94 truffet af Det Blandede EØS-Udvalg om ændring af protokol 47 og visse bilag til EØS-aftalen (3);

der er truffet forberedelser til, at EFTA-staterne kan bidrage finansielt til Eures-systemet og deltage deri;

retningslinjerne for EFTA-staternes deltagelse, særlig for deres finansielle bidrag, bør fastlægges efter de relevante bestemmelser i artikel 81 i aftalen;

det er hensigtsmæssigt at udvide samarbejdet mellem de kontraherende parter til også at omfatte Eures-nettet (European Employment Services);

protokol 31 til aftalen bør derfor ændres med henblik på at fastlægge retningslinjerne for EFTA-staternes deltagelse og på at muliggøre en styrkelse af samarbejdet inden for beskæftigelse fra tidspunktet fra denne afgørelses ikrafttræden -

TRUFFET FØLGENDE AFGØRELSE:

Artikel 1

I protokol 31 til aftalen indsættes følgende artikel:

»Artikel 15

Beskæftigelse

1. Samarbejdet inden for beskæftigelse styrkes ved EFTA-staternes deltagelse i Eures-nettet (European Employment Services). EFTA-staterne deltager i alle Fællesskabets forskellige aktiviteter inden for Eures, herunder informationsudveksling, ekspertmøder, seminarer, konferencer og andre beslægtede arrangementer.

2. EFTA-staterne bidrager finansielt til de i stk. 1 nævnte aktiviteter i overensstemmelse med artikel 82, stk. 1, litra a), i aftalen.

3. EFTA-staterne deltager fuldt ud i den arbejdsgruppe og de andre organer, der bistår Kommissionen ved forvaltningen, udviklingen og gennemførelsen af de aktiviteter, der har forbindelse med Eures-nettet.

4. Stk. 1 til 3 finder først anvendelse på Liechtenstein fra den 1. januar 1998. Derefter finder de anvendelse på Liechtenstein under hensyntagen til resultatet af den fælles gennemgang, der er omhandlet i protokol 15, artikel 9.«

Artikel 2

Denne afgørelse træder i kraft den 1. november 1996, forudsat at Det Blandede EØS-Udvalg har modtaget alle fornødne meddelelser i henhold til aftalens artikel 103, stk. 1.

Artikel 3

Denne afgørelse offentliggøres i EØS-afsnittet i og EØS-tillægget til De Europæiske Fællesskabers Tidende.

Udfærdiget i Bruxelles, den 28. oktober 1996.

På Det Blandede EØS-Udvalgs vegne

H. HAFSTEIN

Formand

(1) EFT nr. L 257 af 19. 10. 1968, s. 2.

(2) EFT nr. L 274 af 6. 11. 1993, s. 32.

(3) EFT nr. L 160 af 28. 6. 1994, s. 1.